《送一上人》
宋代·吕本中

我齿久已摇，君发日向白。相逢不相笑，共被老境迫。

周旋三十年，近岁多间隔。伊昔无事时，日夕望颜色。

此道要琢磨，苦语费思索。不能如宿心，每负朋友责。

别我宁陵县，随我昭德宅。所期无二三，可恨已千百。

交游大半死，况值兵火厄。举首望八荒，无乃天地窄。

凉风吹秋深，江湖动行客。谁能于此时，出语见肝膈。

胡尘蔽中原，盗贼暗阡陌。公其无遽行，待我有良策。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。